J. Jasovský, predseda Najvyššieho kontrolného úradu SR: (2008-05-15):
Možno by som mal spomenúť úlohu Najvyššieho kontrolného úradu, ktorá je v tomto procese naozaj nezastupiteľná aj vzhľadom na to, že Najvyšší kontrolný úrad súvisí s výrokom, ktorý musíme vydať pri vyhlásení a ukončení pomoci tak, aby Európska komisia mohla rozhodnúť o uhradení konečného zostatku platieb na projekty Kohézneho fondu. Chcem povedať, že sme vydali takéto vyhlásenie spolu už na osem projektov Kohézneho fondu, ale čaká nás ukončiť ešte spolu 32, čo je nie, samozrejme, málo. Túto správu sme pripravili vzhľadom na to, že cítime určitú zodpovednosť voči Národnej rade Slovenskej republiky, ale, samozrejme, aj voči Európskej komisii, kde máme záväzky najmä voči občanom tohto štátu. Možno si dáte otázku, prečo sme vypracovali takúto správu ako iniciatívnu, keďže nám ju povinnosť zákona neukladá. Možno aj preto, že považujeme čerpanie zdrojov z Európskej únie za mimoriadne nízke a nie sme spokojní s tou situáciou, aká je a budeme radi, keď Národná rada prijme uznesenie, ktoré bude riešiť a bude navrhovať odporúčanie pre zmenu tohto stavu. Prečo sme načasovali túto správu do roku 2008? Možno preto, že sa v tomto roku prelínajú dve programovacie obdobie. Jedno končí a druhé sa začína. Chcem poznamenať, že toto druhé programovacie obdobie predstavuje sumu spolu 400 mld. slovenských korún. Ja hovorím v túto chvíľu o 400 mld. slovenských korún, to znamená objem zdrojov, ktorý je pre druhé programovacie obdobie sedemnásobne vyšší ako v prvom programovacom období a možno poviem, ako sme dopadli v tom prvom programovacom období. Do konca tohto roku musíme ešte dočerpať až 29 % alokovaných zdrojov na štrukturálne fondy. Do konca roku 2010 musíme dočerpať ešte 18 % na projekty ISPA, Kohézny fond a až 60 % na projekty Kohézneho fondu. Zároveň je najvyšší čas naštartovať čerpanie nových zdrojov pre druhé programovacie obdobie, pretože sme doteraz, hoci toto obdobie beží už jeden a pol roka, sme vyčerpali len 9 mil. slovenských korún, aj to len na mzdy úradníkov za jeden a pol roka. Mohol by som hovoriť o tom, ako v skutočnosti prebieha toto čerpanie, aká je situácia. Ale skúsim možno niekoľko slov k číslam. Možno tie vás zaujmú viacej. To znamená, ak by som povedal o jadre veci štrukturálnych fondov, možno treba povedať, že do konca roka 2008, kedy financovanie definitívne končí, nám už zostáva len niekoľko mesiacov, možno polroka a máme vyčerpať ešte 29 %, dámy a páni, z celkového obdobia, čo je 330 mil. eur. Možno by bolo vhodné, keby to naozaj niekoho zaujalo, pretože je to obrovská suma. Pri tomto tempe do konca roku nie sme schopní túto sumu, číslo minúť alebo vyčerpať a v korunách to predstavuje čiastku 3,5 mld. korún. Nemyslím si, že je to málo peňazí na to, aby sme si to nevšimli. Doteraz sme už stratili skoro 400 mil. korún. Možno na prvý pohľad sa to zdá ako malá čiastka, ale skúsme si predstaviť nejakých 400 škôl, 400 nejakých krízových centier a zistíme, že je to obrovské, že je to obrovský peniaz. Ak sa vrátim k čerpaniu zdrojov na projekty ISPA, tak k záveru roka 2007 boli niektoré projekty, kde ich čerpanie sa pohybovalo na úrovni 0,8 %. Napríklad na projekty Kohézneho fondu, ako sú zásobovanie pitnou vodou a kanalizácia, kde situácia na Slovensku určite nie ružová, sme vyčerpali celkove len 25,6 % z celkových nákladov Európskej únie, pričom žiadne čerpanie doteraz nebolo a programovacie obdobie končí, pri štyroch projektoch a pri ďalších piatich projektoch sa čerpanie pohybovalo kdesi na úrovni od 8 do 45 %. Naozaj, je to obrovsky nízka suma oprávnených nákladov. Napriek tomu, že tu je ešte možnosť do konca roku 2010, považujem toto čerpanie a považujú ho najmä moji kolegovia, ktorí vykonávajú túto kontrolu, za mimoriadne, za mimoriadne nízke. Ak by som sa dostal k časovému hľadisku čerpania týchto zdrojov, skúsim povedať, ak napríklad v roku 2010, kedy by sme mali končiť čerpanie týchto zdrojov a kedy by sme už nemali podľa pôvodného harmonogramu zabezpečiť alebo všimnúť si čerpanie nejakých posledných projektov, pretože končenie malo byť v roku 2009, teraz je situácia taká, že v roku 2010 sa má ukončiť až 13 projektov. O 13 projektov sa to celé posunulo kdesi dozadu. A nespomínam mnohé ďalšie projekty ISPA a podobne. Mám pripravené vo svojom vystúpení, ale je to, samozrejme, takisto aj v správe, možné riziká, ktoré sú. Možno asi nemusím nejako podrobne vysvetľovať, čo sú riziká. Riziká sú nečerpanie, vracanie zdrojov. Je to škoda a mohol by som hovoriť aj o ďalších problémoch, ktoré sú v tejto otázke spomínané v našej správe. Bolo by potrebné, aby som vám povedal možno aspoň niekoľko viet k výsledkom našej kontrolnej činnosti, lebo z našich, myslím, najväčších skúseností sa odvíja aj táto správa. Možno poviem len to, že sme zistili 528 nedostatkov pri čerpaní zdrojov a dohodli sme 528 odporúčaní na odstránenie nedostatkov. To znamená, pri každom probléme bolo prijaté opatrenie. Samozrejme, je otázkou odstraňovania týchto nedostatkov. Ale chcem len poznamenať, že Najvyšší kontrolný úrad sa dostáva do pozície, kým začíname kontrolovať aj prijaté opatrenia, pretože to značne spevňuje našu pozíciu a, samozrejme, rieši nedostatky a o čo nám ide. Mohol by som hovoriť o nedodržiavaní termínov, chýbajúce časové riadenie, neskoré oboznámenie, nedostatky, chyba pri zúčtovaní, chýbajúce doklady, údaje, nepoistenie majetku, neexistujú postupy v oblasti vnútorných kontrol, subjekty nepoznajú, čo to je systém vnútornej kontroly, ale o tom možno poviem v ďalšej správe viacej, ku kontrole samosprávy. Ale možno by som povedal aspoň taký jeden problém a včera bolo o tomto probléme hovorené na ZMOS-e. Obce sa aj zadlžujú, pretože si berú zdroje. A chcem povedať, že poznáme napríklad kontrolovanú obec, kde záverečná platba na projekt mala byť zúčtovaná v roku 2005 a platba neprebehla ešte do času spracovania tejto správy. Predstavte si, tri roky čerpanie zdrojov a nevedieť ich dostať naspäť, pretože to čerpanie je stále mínusové. Možno by som mohol hovoriť o ďalších perličkách. Koľko zdrojov sme vyčerpali na mäsokombináte na Slovensku. Čo myslíte, koľko tých mäsokombinátov na Slovensku v skutočnosti funguje a  zdroje Európskej únie sme dali do takýchto neefektívnych zariadení. Záver správy je, dámy a páni, pani poslankyne, páni poslanci, veľmi dôležitý, pretože tam máme odporúčania. Ešte raz veľmi stručne zhrniem prečo. Prvé programovacie obdobie nebolo čerpané, druhé programovacie obdobie sedemnásobne vyšší objem zdrojov 400 miliárd slovenských korún. Jeden a pol roka máme za sebou, vyčerpali sme 9 miliónov na platy úradníkov. To je všetko. Ďakujem pekne. Vážený pán predseda, skončil som.